Kuva: Jukka-Pekka Moilanen

Oulun kaupunki palkitsee vuosittain Suomen mestareita sekä kansainvälisellä tasolla menestyneitä alueen urheilijoita.

Oulun Kamppailuklubin Heidi Vuoma pokkasi helmikuun lopussa suurimman stipendin (2 000 euroa) vuodelta 2016. Kaupungin sivistys- ja kulttuurilautakunta palkitsi Vuoman, koska hän oli voittanut lokakuussa kick-thaiboxingin maailmanmestaruuden Latviassa.

Palkitseminen nosti karvat pystyyn kamppailu-urheiluväen keskuudessa.

Kick-thaiboxing on latvialaisen yksityishenkilön vuonna 2013 kehittämä yhdistelmälaji, jossa yhdistetään thainyrkkeilyn tekniikoita potkunyrkkeilyn kanssa. Suomen muaythai- (thainyrkkeily) tai potkunyrkkeilyliitto eivät tunnusta lajia omakseen tai ole sen kanssa missään tekemisissä.

Kick-thaiboxing toimii World Kick-Thai Boxing Sport Federation -nimisen liiton alla. Liitolla ei ole internet-sivuja, jäsenjärjestöjä tai jäsenyyksiä missään kansainvälisessä urheiluorganisaatiossa. Liiton organisaatiota tai otteluissa käytettäviä kilpailusääntöjä ei ole julkaistu missään.

Heidi Vuoman aviomies Arto Vuoma toimii valmentajana Oulun Kamppailuklubilla. Hän täytti kaupungin kotisivuilta löytyvän lomakkeen ja ilmoitti vaimonsa voittaneen MM-kultaa Latviassa. Kyseisistä kisoista on mahdoton löytää minkäänlaista tietoa, saati tuloksia.

Palautetta tullut

Oulun kaupungin sivistys- ja kulttuurijohtaja Mika Penttilä ei ylläty puhelinsoitosta. Penttilä myöntää, että kaupunki on saanut asiasta palautetta sekä yksityishenkilöiltä että lajiliitoilta.



- Lähtökohta palkitsemisessa on, että luotamme valmentajien ja seurojen antamiin tietoihin. Mutta on meillä tietynlainen tarkastusmekanismi, ettemme tule huijatuksi.

Kaupungin kotisivuilla on lista sääntöjä, jotka liittyvät urheilijoiden palkitsemiseen. Sääntöjen ylimpänä kohtana todetaan, että lajin on oltava lajiliittonsa kautta Suomen Olympiakomitea ry:n jäsenseura.



- Palkitseminen on hyvätahtoinen asia. Tuntuu pahalta, jos järjestelmän vikoja on käytetty hyväksi.



- Tässä vaiheessa tuntuu, että palkintoa ei oteta pois, mutta meidän pitää miettiä asiaa ja keskustella siitä, Penttilä sanoo.



Urheilijoista ilmoitettujen tietojen tarkastaminen kuuluu vapaa-aikatoimen päällikölle Olli Heinoselle. Hän kertoo, että Vuoman MM-kultaan liittyviä asioita selvitettiin ennen palkitsemista.



- Olin yhteydessä Kamppailuklubin puheenjohtajaan. Sain häneltä asiasta lisätietoa. Sähköpostin mukana tuli kuvia kisoista ja myös tämän liiton sertifikaatti.



"MM-mitali on aina MM-mitali"

Arto Vuoma ei koe tehneensä mitään väärää, ei edes moraalisessa mielessä.



- Valmentajana ilmoitin MM-kullasta. MM-mitali on aina MM-mitali. Jos virhe on ylipäätään jossain tullut, niin se on mielestäni tapahtunut kaupungin päässä.

Millaiset MM-kisat Latviassa järjestettiin lokakuussa?



- Aika pienimuotoiset. MM-kisat järjestettiin nyt toista kertaa, mutta osanottajamäärä oli pienempi kuin odotimme. Tapahtumapaikkakin oli vaihtunut urheiluhallista liikuntasaliin.

Miksi MM-kisojen tuloksia ei löydy mistään?



- En tiedä. Latvialaisilla on kai erilainen nettikäytäntö. Tosin saimme kutsun kisoihin Facebookin kautta.

Montako ottelua vaimosi urakoi MM-kullan eteen?



- Heidi voitti MM-kullan alle 60-kiloisten sarjassa. Siinä oli kolme osanottajaa. Heidi voitti samalla reissulla myös MM-hopeaa yli 65-kiloisten luokassa.

Olivatko kaksi muuta osallistujaa paikallisia urheilijoita? Millainen oli taso?



- Taisivat olla latvialaisia, en ole varma. Minun silmääni taso ei ollut mitenkään korkea.

Aiotteko jatkaa MM-kullan jälkeen kick-thaiboxingin parissa?



- On tullut niin paljon negatiivista palautetta, että tämä kokeilu jää meidän osalta yhteen kertaan.





